Γνωμοδότηση για το σχέδιο απόφασης του Συμβουλίου σχετικά με την εξ ονόματος της Ευρωπαϊκής Κοινότητας σύναψη των συμφωνιών που απέρρευσαν από τις πολυμερείς διαπραγματεύσεις του Γύρου της Ουρουγουάης (1986-1994), καθόσον αφορά τα θέματα που εμπίπτουν στις αρμοδιότητές της (94/C 397/07)

Στις 4 Οκτωβρίου 1994, το Συμβούλιο αποφάσισε, με βάση το άρθρο 198 της Συνθήκης για την ίδρυση της Ευρωπαϊκής Κοινότητας, να ζητήσει τη γνωμοδότηση της Οικονομικής και Κοινωνικής Επιτροπής για το ανωτέρω σχέδιο απόφασης.

Το τμήμα εξωτερικών σχέσεων, εμπορικής και αναπτυξιακής πολιτικής, στο οποίο ανατέθηκε η προετοιμασία των σχετικών εργασιών, υιοθέτησε τη γνωμοδότησή του στις 14 Νοεμβρίου 1994 (με βάση την εισηγητική έκθεση του κ. Η. Giesecke).

Κατά την 320ή σύνοδο ολομέλειας της 23ης και 24ης Νοεμβρίου 1994 (συνεδρίαση της 23ης Νοεμβρίου 1994), η ΟΚΕ υιοθέτησε ομόφωνα την ακόλουθη γνωμοδότηση.

1.1. Η ΟΚΕ συνόδευσε τις εξαιρετικής σημασίας για την Κοινότητα διαπραγματεύσεις του Γύρου της Ουρουγουάης, με πολυάριθμες εποικοδομητικές γνωμοδοτήσεις πρωτοβουλίας (), οι οποίες διαβιβάσθηκαν, όχι μόνο στο Συμβούλιο, στην Επιτροπή και στο Ευρωπαϊκό Κοινοβούλιο, αλλά και στις πολυάριθμες επαγγελματικές ενώσεις και κοινωνικές ομάδες που εκπροσωπούνται στους κόλπους της ΟΚΕ. Κατ`αυτό τον τρόπο η ΟΚΕ συνέβαλε στη διεύρυνση της συζήτησης σχετικά με αυτά τα εν μέρει πολύπλοκα θέματα της εμπορικής πολιτικής. Η ΟΚΕ εκφράζει τη λύπη της διότι στη Συνθήκη δεν προβλέπεται ρητά η έκδοση γνωμοδότησής της για θέματα εμπορικής πολιτικής, εκτός από ορισμένες εξαιρετικές περιπτώσεις, όπως στην προκειμένη περίπτωση.

1.2. Στη γνωμοδότηση πρωτοβουλίας της 15ης Σεπτεμβρίου 1994 (έγγρ. CES 1028/94) η ΟΚΕ εξέτασε εμπεριστατωμένα την συμφωνία που συνάφθηκε μετά τον Γύρο της Ουρουγουάης καθώς και τα αποτελέσματα των διαπραγματεύσεων. Τότε εξέτασε λεπτομερώς θέματα που έκρινε ιδιαίτερης σημασίας.

Ιδιαίτερα επικέντρωσε την προσοχή της στα νέα προβλήματα που διαγράφονται στην παγκόσμια οικονομία, θέματα όπως η προστασία του περιβάλλοντος, η καθιέρωση κοινωνικών ρητρών και διεθνών κανόνων για τον ανταγωνισμό και τις επενδύσεις, τα οποία κατά τη γνώμη της ΟΚΕ θα πρέπει να εξετασθούν το συντομότερο δυνατό από τον Παγκόσμιο Οργανισμό Εμπορίου.

1.3. Βάσει της γενικής εκτίμησης της συμφωνίας του Γύρου της Ουρουγουάης, η ΟΚΕ συμμερίζεται την άποψη που διατυπώνει η Επιτροπή στο έγγραφό της ότι γενικά οι παραχωρήσεις και υποχρεώσεις συνιστούν ένα ικανοποιητικό και εξισορροπημένο αποτέλεσμα. Τούτο ισχύει με την προϋπόθεση όμως ότι όλα τα συμβαλλόμενα μέρη θα τηρήσουν τις υποχρεώσεις τους και ότι, η ευρωπαϊκή πολιτική θα αμβλύνει όσο το δυνατό τις αρνητικές συνέπειες των συμφωνιών.

1.4. Αυτό αφορά τόσο τις πολυμερείς συμφωνίες που περιλαμβάνονται στο παράρτημα 4 της συμφωνίας για την Παγκόσμια Οργάνωση Εμπορίου, όσο και τη διμερή συμφωνία που συνάφθηκε με την Ουρουγουάη σχετικά με το βόειο κρέας.

1.5. Μετά την λήξη των διαπραγματεύσεων κατέστη πολύ σύντομα σαφές ότι υπάρχουν διαφορετικές αντιλήψεις μεταξύ του Συμβουλίου και της Επιτροπής όσον αφορά τη νομική βάση και τις αρμοδιότητες που πρέπει να ισχύουν στην περαιτέρω πορεία. Ενώ η Επιτροπή ζητά να είναι μόνη αρμόδια και στηρίζεται γι`αυτό στο άρθρο 113, το Συμβούλιο επιμένει ότι για σημαντικούς τομείς της δέσμης των διαπραγματεύσεων θα πρέπει να υπάρχει κοινή αρμοδιότητα Επιτροπής και Συμβουλίου και στηρίζει την άποψη αυτή σε μία σειρά άλλων άρθρων της Συνθήκης.

1.6. Η ΟΚΕ εκφράζει τη λύπη της επειδή η απόφαση του Ευρωπαϊκού Δικαστηρίου, το οποίο είναι το μόνο αρμόδιο όργανο που θα μπορούσε να δημιουργήσει την απαραίτητη σαφήνεια, εκδόθηκε καθυστερημένα. Κατ`αυτό τον τρόπο απωλέσθη ο χρόνος που ήταν απαραίτητος για μία προσεκτική προετοιμασία των επόμενων ενεργειών.

1.7. Η ΟΚΕ εκφράζει την άποψη ότι η ΕΕ θα πρέπει να τηρήσει με σαφή προσανατολισμό το χρονοδιάγραμμα που συμφωνήθηκε στο Μαρακές, ιδιαίτερα λόγω των αυξανόμενων πρωτοβουλιών που λαμβάνονται στα πρόθυρα της ίδρυσης του ΠΟΕ. Οι χώρες που συμμετέχουν στο παγκόσμιο εμπόριο, και ιδιαίτερα οι χώρες του τρίτου κόσμου ή οι χώρες που βρίσκονται σε μεταβατικό στάδιο, τρέφουν μεγάλες ελπίδες για την στάση που θα τηρήσει η ΕΕ ως μεγαλύτερος έταιρος του παγκόσμιου εμπορίου. Η ΟΚΕ καλεί επειγόντως τα όργανα που υπέδειξε το Ευρωπαϊκό Δικαστήριο να λάβουν έγκαιρα τις απαραίτητες αποφάσεις.

Βρυξέλλες, 23 Νοεμβρίου 1994.

Ο Πρόεδρος της

Οικονομικής και Κοινωνικής Επιτροπής

Carlos FERRER

() ΕΕ αριθ. C 332 της 31. 12. 1990.